2023.5.26.
HU
Az Európai Unió Hivatalos Lapja
C 185/35
A Tanács állásfoglalása az európai oktatási térségről: kitekintés 2025-re és az azt követő időszakra (2023/C 185/08)
AZ EURÓPAI UNIÓ TANÁCSA,
1.
EMLÉKEZTET az európai oktatási térséggel kapcsolatos – ezen állásfoglalás mellékletében foglalt – szakpolitikai háttérre;
2.
ÚJÓLAG MEGERŐSÍTI, hogy az európai oktatási térség csak a tagállamok határozott politikai kötelezettségvállalása mellett valósulhat meg 2025-re, és HANGSÚLYOZZA, hogy – saját hatáskörükön belül és adott esetben az érintett nemzeti és európai szintű érdekelt felek bevonásával – mind a tagállamok, mind pedig a Bizottság részéről további erőfeszítésekre van szükség az európai oktatási térség megvalósításához szükséges lépések megtételéhez;
3.
NYUGTÁZZA az európai oktatási térség megvalósítása terén elért eredményekről szóló bizottsági közleményt (1);
4.
KIEMELI, hogy az oktatás és képzés minden kontextusban, szinten és formában alapvető fontosságú egyfelől ahhoz, hogy az Európai Unióban és tagállamaiban biztosított legyen a társadalmi kohézió, a versenyképesség és a fenntartható növekedés, másfelől pedig ahhoz, hogy az Európai Uniót és tagállamait fel lehessen készíteni a zöld és digitális átállásra és annak során támogatást lehessen nyújtani számukra.
HANGSÚLYOZZA, hogy különösen egy olyan időszakban, amikor a polgárok számára alapvető fontosságú a személyes kiteljesedés és jóllét megvalósítása, a változó világ kihívásaihoz való alkalmazkodás, valamint az aktív és felelős polgári szerepvállalásban való fokozottabb részvétel, milyen fontos mindenki – úgy a felnőttek, mint a gyermekek – számára a magas színvonalú, inkluzív és méltányos oktatás, képzés és egész életen át tartó tanulás;
5.
HANGSÚLYOZZA, hogy az európai oktatási térséget az egész életen át tartó tanulás megközelítésének kell alátámasztania, amely inkluzív és holisztikus módon foglalja magában az oktatási és képzési rendszereket, továbbá kiterjed az oktatásra, a képzésre és a tanulásra minden – formális, nem formális vagy informális – kontextusban, szinten és formában, a kisgyermekkori neveléstől és gondozástól kezdve egészen az iskolai oktatásig és a szakképzésig, valamint a felsőoktatásig és a felnőttképzésig;
6.
ISMÉTELTEN HANGSÚLYOZZA, hogy fokozni kell az oktatásra és képzésre vonatkozó uniós kezdeményezések, valamint a kapcsolódó szakpolitikai területek és ágazatok – különösen a foglalkoztatás, a szociálpolitika, a kutatás, az innováció, a környezetvédelem, az ifjúságpolitika, valamint a kulturális és kreatív ágazatok – közötti ágazatközi együttműködést, ugyanakkor teljes mértékben tiszteletben kell tartani az egyes szakpolitikai területek Szerződésekben meghatározott jogalapját.
HANGSÚLYOZZA, hogy koordinálni kell és össze kell hangolni az oktatás és képzés területét érintő valamennyi uniós kezdeményezést, mégpedig különösen azokat, amelyek a készségekkel és kompetenciákkal kapcsolatosak;
7.
MEGJEGYZI, hogy az oktatás és képzés terén folytatott európai együttműködés alapvető fontosságú a társadalmi kohézió és az Európai Unió jól működő gazdasági környezete szempontjából az Unió hosszú távú versenyképességének és a zöld és digitális átállás sikerének biztosítása, valamint a társadalmi, regionális és gazdasági egyenlőtlenségek csökkentése érdekében.
TUDATÁBAN VAN ennélfogva annak, hogy az oktatás és képzés terén folytatott európai együttműködés – többek között a stratégiai kereten belül – jelentős mértékben hozzájárul az európai szemeszter releváns összetevőihez;
8.
HANGSÚLYOZZA, hogy elő kell mozdítani az európai oktatási térség, az európai felsőoktatási térség és az Európai Kutatási Térség közötti szinergiákat, ugyanakkor el kell kerülni az erőforrások, struktúrák és eszközök közötti átfedéseket, valamint teljes mértékben ki kell aknázni az európai egyetemek szövetségeiben rejlő lehetőségeket valamennyi küldetésük teljesítése során, többek között fenntarthatóságuk támogatása, valamint kutatási és innovációs dimenziójuk további erősítése révén, összhangban a hatékony európai felsőoktatási együttműködéshez szükséges kapcsolatok kiépítéséről szóló, 2022. április 5-i tanácsi ajánlással (2); (1) COM(2022) 700 final.
(2) HL C 160., 2022.4.13., 1. o.